El amor brujo
Ljubav čarobnica () je muzičko delo koje je komponovao španski kompozitor Manuel de Falja najpre za kamerni orkestar, zatim kao simfonijsku svitu, i na kraju kao balet.

Delo je izrazito andaluzijsko po karakteru, i u muzičkom i u književnom smislu. Libreto je napisao Gregorio Martinez Sijera na andaluzijskom dijalektu španskog jezika. Muzika sadrži deonice izuzetne lepote i originalnosti kao što su Ritualna igra vatre (), Pesma o varljivoj svetlosti () i Igra strave ().

Verzije i istorijat izvođenja 

Ljubav čarobnica je najpre napisana kao gitanería (cigansko delo) 1914.-15 godine za Pastoru Imperio, čuvenu cigansku flamenko igračicu, i kamerni orkestar. Neuspešno je izvedena u Teatru Lara u Madridu 1915. godine.

Sledeće godine, Falja je delo preradio za simfonijski orkestar, sa tri kratke pesme za mecosopran. Ovu verziju je 28. marta 1916. izveo Madridski simfonijski orkestar pod dirigentskom palicom Enrikea Fernadeza Arbosa.

Falja je 1925. godine načinio konačnu verziju – balet-pantomimu u jednom činu, sa kratkim pesmama za mecosopran. Premijerno je izvedena u SAD 17. marta 1927. godine, u filadelfijskoj Metropoliten operi. Filadelfijskom operskom kompanijom dirigovao je Aleksander Smolens. Mecosopran je bila Ketrin Nol.

Radnja 

Ljubav čarobnica je priča o mladoj andaluzijskoj Ciganki po imenu Kandela. Kandela se zaljubljuje u muškarca po imenu Karmelo, nakon što je njen neverni muž, za kojeg je bila primorana da se uda, umro. Duh pokojnog muža se vraća i proganja Kandelu i Karmela. Kako bi ih oslobodili duha, svi Cigani u ponoć prave veliki krug oko logorske vatre. U tom krugu Kandela izvodi Ritualnu igru vatre. Duh se pojavljuje i ona igra s njim. Dok se okreću sve brže i brže, čarolija vatrenog plesa odvlači duh u vatru i on zauvek nestaje.

Stavovi 
 Introducción y escena ('Uvod i scena')
 En la cueva ('U pećini')
 Canción del amor dolido ('Pesma o bolnoj ljubavi')
 El aparecido (El espectro) ('Duh')
 Danza del terror ('Igra strave')
 El círculo mágico ('Čarobni krug')
 A media noche: los sortilegios ('U ponoć: vračanje')
 Danza ritual del fuego ('Ritualna igra vatre')
 Escena ('Scena')
 Canción del fuego fatuo ('Pesma o varljivoj svetlosti')
 Pantomima ('Pantomima)
 Danza del juego de amor ('Pesma o ljubavnoj igri')
 Final - las campanas del amanecer ('Finale - zvona u svitanje')

Filmske ekranizacije
El amor brujo (film, 1967), rež. Francisco Rovira Beleta
El amor brujo (film, 1986), rež. Carlos Saura

Literatura 
 Kennedy, Michael (2006), The Oxford Dictionary of Music, 985 pages,

Spoljašnje veze 
 An essay on El amor brujo by Peter Gutmann. Pristupljeno 25. 12. 2009.
 El amor brujo  from the Martha Argerich Project
 YouTube: Ritual Fire Dance from El amor brujo. Pristupljeno 25. 12. 2009.
 Libretto on Spanish Wikisource. Pristupljeno 25. 12. 2009.
 Notes on El Amor Brujo by Sato Moughalian, Artistic Director, Perspectives Ensemble 

Baleti 1914.
Španska muzika
Španski baleti